BEAUTY ไม่ฟื้น! 2 สัปดาห์ทรุดอีก25% โบรกฯชี้กังวลนักท่องเทียวจีนหดฉุดผลงาน Q4 ไม่แจ่ม!  
BEAUTY ไม่ฟื้น! 2 สัปดาห์ทรุดอีก25% โบรกฯชี้กังวลนักท่องเทียวจีนหดฉุดผลงาน Q4 ไม่แจ่ม!  โดย ณ เวลา 11.34 น. อยู่ที่ระดับ 9.10 บาท ลบ 0.50 บาท หรือ 5.21% ด้วยมูลค่าซื้อขาย 1.19 พันล้านบาท
18 ต.ค. 2561

ผู้สื่อข่าวรายงานว่า บริษัท บิวตี้ คอมมูนิตี้ จำกัด (มหาชน) หรือ BEAUTY ณ เวลา 11.34 น. อยู่ที่ระดับ 9.10 บาท ลบ 0.50 บาท หรือ 5.21% ด้วยมูลค่าซื้อขาย 1.19 พันล้านบาท ราคาหุ้นปรับตัวลงแรงต่อเนื่อง โดยในช่วง 2 สัปดาห์ที่ผ่านมา โดยนับตั้งแต่หุ้นยืนที่ระดับ 12.10 บาท เมื่อวันที่ 1 ต.ค. 61 จนถึงล่าสุดหุ้นปรับตัวลงอีก 24.79%

บล.เอเชีย เวลท์ ระบุว่า ความกังวลเรื่องจำนวนนักท่องเที่ยวจีนลดลงกดหุ้นที่เกี่ยวกับการท่องเที่ยวและการบริโภคของนักท่องเที่ยว เช่น AOT, ERW, MINT, CENTEL, CPALL, TKN, BEAUTY, DDD ซึ่งบางกิจการคาดว่าราคาหุ้นปรับตัวลงสะท้อนปัจจัยลบมากเกินไปแล้ว
บล.เอเซีย พลัส ระบุว่า หลังเหตุเรือล่มที่ จ.ภูเก็ต เดือนก.ค. ส่งผลให้ตัวเลขนักท่องเที่ยวจีนลดลง 11.77% เทียบเดือนก่อนหน้า เดือน ส.ค. ซึ่งจะส่งผลกระทบต่อธุรกิจที่มีสัดส่วนของรายได้ที่พึ่งพาตลาดจีนสูงๆ อย่าง BEAUTY (มีสัดส่วนรายได้จากลูกค้าชาวจีน 35%) และคาดว่าจะเป็นปัจจัยที่กดดันต่อยอดขาย ในช่วงไตรมาส 4/61 และอาจต่อเนื่องในปี 62 หากประเด็นสงครามการค้ายังมีความยืดเยื้อ
ทางเทคนิค ราคาอยู่ต่ำกว่า EMA ทุกเส้น ตามลำดับ ทำให้ภาพรวมยังคงดูไม่แข็งแรง โดยมี MACD ที่เคลื่อนที่อยู่ภายใต้แกนศูนย์ สนับสนุนแนวโน้มที่เป็นขาลง และหากหลุด 9.40 บาท ลงมา จะเป็นอีกสัญญาณลบที่อาจทำให้ปรับฐานได้ โดยประเมินแนวรับถัดไปที่ 8.95 และ 8.35 บาท ตามลำดับ
บล.ฟินันเซีย ไซรัส ระบุว่า กลุ่มท่องเที่ยว ตัวเลขนักท่องเที่ยวเดือน ก.ย. 18 อยู่ที่ 2.66 ล้านคน +2.1% เทียบช่วงเดียวกันของปีก่อนยังเป็นระดับที่ไม่โดดเด่นเนื่องจากนักท่องเที่ยวจีนยังหดตัวแรง -14.9% เทียบช่วงเดียวกันของปีก่อนจากผลกระทบของเรือล่ม แต่รัสเซียเริ่มหดตัวลดลงเหลือเพียง -2.4% เทียบช่วงเดียวกันของปีก่อน คาดว่าราคาหุ้นกลุ่มโรงแรมตอบรับเชิงลบกับกำไรไตรมาส3/61  ที่คาดไม่โดดเด่นไปพอควรแล้ว ขณะที่แนวโน้มไตรมาส4/61 คาดว่าจะเห็นจำนวนนักท่องเที่ยวฟื้นตัวจาก High Season